Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2021/C 269/10)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»FARRO DI MONTELEONE DI SPOLETO«

EU-nr.: PDO-IT-0603-AM01 — 26. februar 2021

BOB (X) BGB ( )

1. Betegnelse

»Farro di Monteleone di Spoleto«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Farro di Monteleone di Spoleto« er en lokal økotype af arten Triticum dicoccum (emmer eller tokorn). Den er typisk for produktionsområdet og har takket være tilpasningen til klimaet og jordforholdene gennem tiderne antaget følgende særlige morfo-fysiologiske træk, som adskiller den fra emmer, der dyrkes i andre geografiske områder: forårsvækst; plantehøjde under 120 cm; mellemkraftig buskning; halvt opret vækst ved afsluttet buskning; planter med tynde strå og blade med svag til middel blågrøn farvning; lille, oftest fladt aks af gråhvid farve ved fuldstændig modning; skallen omsvøber kernen tæt; glasset kerne med fyldig topbehåring og stærk krumning; lys ravbrun farve, som giver den et særligt præg, der også findes i produkterne efter formaling. »Farro di Monteleone di Spoleto« markedsføres som følgende typer: FARRO INTEGRALE [fuldkornsemmer]: langstrakte, krumme kerner af lys ravbrun farve, befriet for avner, fast og tør konsistens; FARRO SEMIPERLATO [halvafrundet]: adskiller sig fra fuldkornsemmer ved en let afskrabning af kernen, der forbliver intakt; lysere end fuldkornstypen, blødere konsistens og derfor egnet til suppe og salat; FARRO SPEZZATO [knækket]: fremstilles af kerner af fuldkornsemmer befriet for avner; kernerne knækkes og sorteres i sigte efter størrelse; lys ravbrun farve og glassede brudflader; SEMOLINO DI FARRO [semuljemel]: fremstilles ved maling af fuldkornsemmer; finere kornstørrelse end spezzato-typen, men er ikke melet som følge af den glassede konsistens; føles lettere klæbrig i munden; farven ganske lys brun.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Dyrkning, sortering, afskalning, rensning, knækning og formaling af »Farro di Monteleone di Spoleto« BOB for de fire traditionelle typer — farro integrale, farro semiperlato, farro spezzato og semolino di farro — skal finde sted i produktionsområdet til sikring af, at kvaliteten og produktets typiske egenskaber bevares.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Alle fire typer af »Farro di Monteleone di Spoleto«, dvs. farro integrale, farro semiperlato, farro spezzato og semolino di farro, overgår til forbrug i pakninger med en vægt på mellem 100 g og 25 kg fremstillet af materialer og ved hjælp af teknologier, der er i overensstemmelse med gældende lovgivning. Alle pakninger med »Farro di Monteleone di Spoleto« BOB skal være forseglet, og emballagerne skal være nye, rene, ugiftige og i overensstemmelse med de gældende EU- og nationale forskrifter. Det samme gælder vedlagte etiketter eller tryksager, der kommer i kontakt med produktet.

3.6. Særlige regler for mærkning af det produkt, som betegnelsen henviser til

Mærkningen på emballagen skal tydeligt og læsbart være forsynet med logoet for betegnelsen, det grafiske EU-symbol og angivelserne i forbindelse hermed samt de lovbestemte oplysninger. Dette logo består af en rektangel med, i den ene side, billedet af en løve på bagbenene set i profil holdende to emmeraks i forpoten og, i den anden side, seks emmeraks.

Anbringes logoet på etiketten, skal bogstavernes proportioner følges nøje, jf. nedenstående grafiske fremstilling.

Logoet kan dog gengives i gråtoneskala eller sort/hvid.

Produkter fremstillet af »Farro di Monteleone di Spoleto« (BOB) kan også efter forarbejdning markedsføres i pakninger, der er påført en henvisning til denne betegnelse, uden at EU-logoet anføres. Denne henvisning til betegnelsen skal omfatte følgende sætning: »prodotto realizzato con Farro di Monteleone di Spoleto«. De ovennævnte bestemmelser gælder kun, hvis produktet med den beskyttede oprindelsesbetegnelse, certificeret som sådant, er den eneste anvendte ingrediens af arten Triticum dicoccum (Schübler), og hvis den ovennævnte henvisning udformes på en sådan måde, at forbrugeren ikke kan være i tvivl om, at BOB-beskyttelsen udelukkende vedrører denne ingrediens og ikke det forarbejdede produkt.

4. Kort angivelse af det geografiske områdes afgrænsning

Produktionsområdet for BOB »Farro di Monteleone di Spoleto« ligger i bjergområdet sydøst for provinsen Perugia og omfatter kommunerne Monteleone di Spoleto og Poggiodomo og en del af kommunerne Cascia, Sant’Anatolia di Narco, Vallo di Nera og Scheggino, som ligger mindst 700 meter over havets overflade.

5. Tilknytning til det geografiske område

Dyrkningsområdet for dette produkt er karakteriseret ved stejle kalkrige og stenede arealer i over 700 meters højde, hvilket forhindrer dannelsen af stillestående vand i nedbørssæsonen. Jordens indhold af organisk materiale er middel, indholdet af phosphor stort og indholdet af kalium i tilgængelig form ringe. Højslettens form har været bestemmende for områdets særlige vejrforhold, som giver lange hårde vintre med hyppig frost, der kan strække sig helt til maj måned, og ganske få sommeruger med høje dagtemperaturer. Økotypen »Farro di Monteleone di Spoleto« har tilpasset sig i tidernes løb, så den nu tåler disse vejrforhold.

Det træk, som gør »Farro di Monteleone di Spoleto« BOB unik, er den lyse ravbrune kerne med en glasset og kompakt brudflade og en melet restkonsistens. Akset er fladt, kort og smalt, med ret korte og let forgrenede stakke.

De særlige fysiske og organoleptiske egenskaber ved »Farro di Monteleone di Spoleto« og navnlig den typiske ravgyldne kerne med den glassede brudflade kan tilskrives jordbunds- og vejrforholdene i produktionsområdet og især de kalk- og stenholdige arealer i over 700 meters højde, som netop på grund af deres bratte hældning forhindrer dannelsen af stillestående vand i den våde sæson. Forsøg og videnskabelige undersøgelser har vist, at anvendelsen af udsæd fra »Farro di Monteleone di Spoleto« i andre områder i Valnerina resulterer i et produkt, som med tiden mister de særlige egenskaber. Dette vidner om, at der er tale om en stærk økotypedifferentiering, som er knyttet til produktionsområdet, og som også skyldes den betydelige geografiske isolation, der har ført til udviklingen af en særlig lokal sort. I andre områder ikke langt derfra er den samme kerne således ikke længere glasset, men derimod melet. Det er en plante, der vokser om foråret, som kan sås i slutningen af vinteren i bjergområder, hvor de stejle kalkrige og stenede arealer, rige på phosphor og fattige på kalium i tilgængelig form, forhindrer dannelsen af stillestående vand i den våde årstid. Klimaet er et typisk bjergklima præget af hårde vintre med hyppig frost, som strækker sig helt til maj måned, og ganske få sommeruger med høje dagtemperaturer. »Farro di Monteleone di Spoleto« har i tidernes løb tilpasset sig disse klimaforhold, som den tåler godt. De historiske kilder peger endnu tydeligere på tilknytningen mellem produktet og dyrkningsområdet. I »tomba della biga« [stridsvognsgraven], en etruskisk grav fra det 6. århundrede f.Kr., er der fundet spor af kornsorter, bl.a. også kerner af emmer, som højst sandsynligt tilhører den art, der i dag dyrkes i Monteleone di Spoleto, nemlig Triticum dicoccum. Dette vidner om denne sorts udbredte anvendelse blandt datidens kornsorter. I området Monteleone di Spoleto har arkivforskningen givet beviser på, at emmer blev dyrket i stor udstrækning lige fra det 16. århundrede, og at denne tradition siden er blevet videreført i området helt til vore dage. Dette viser således, hvordan befolkningen i tidens løb har udviklet sin kunnen, hvad angår bearbejdning af jorden og valg af rette tidspunkt for såning og høst. Denne kunnen er gået i arv fra fader til søn og har betydet, at produktionen af denne udmærkede, stærkt energiholdige kornsort til stadighed har kunnet forbedres og udbygges. De traditionelle opskrifter på forskellige supper til fester og højtider har bidraget til, at dette produkt nu påskønnes i vide kredse.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 179 af 19.6.2014, s. 17.